KIRJALLINEN KYSYMYS E-0726/00 esittäjä(t): Inger Schörling (Verts/ALE) komissiolle. Homeopaattiset eläinlääkkeet eläintuotannossa.



Virallinen lehti nro 026 E , 26/01/2001 s. 0097 - 0098



KIRJALLINEN KYSYMYS E-0726/00 esittäjä(t): Inger Schörling (Verts/ALE) komissiolle (17. maaliskuuta 2000) Aihe: Homeopaattiset eläinlääkkeet eläintuotannossa Neuvosto antoi 19. heinäkuuta 1999 uuden asetuksen (neuvoston asetus (EY) N:ro 1804/1999(1)) maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY) N:o 2092/91(2) täydentämisestä siten, että asetus käsittää myös eläintuotannon. Uuden asetuksen mukaan luonnonmukaisesti kasvatettaville eläimille voidaan antaa homeopaattisia eläinlääkkeitä ja yrttilääkkeitä sillä edellytyksellä, että mainitut lääkkeet ovat tehokkaita. Ensimmäiseksi haluan korostaa, että homeopaattisten lääkkeiden ja yrttilääkkeiden hyväksyminen ja käyttäminen on erittäin myönteistä. Ruotsalaiset eläinlääkärit ovat kuitenkin vastustaneet asetusta, koska he saavat luvan käyttää homeopaattisia lääkkeitä vasta sitten, kun niiden teho on tieteellisesti todistettu. Kuka tahansa muu kuin eläinlääkäri sitä vastoin voi jo nyt lääkitä sairaita eläimiä homeopaattisilla lääkkeillä. Seurauksena on se, että diagnoosin tekeminen ja homeopaattisen lääkinnän kokeilu jää karjankasvattajan tehtäväksi. Suurena riskinä on, että oikea diagnoosi ja eläinlääkärin toimenpiteet tulevat liian myöhään. Myös tautien tarttuminen uhkaa lisääntyä. Mitä neuvosto aikoo tehdä sen takaamiseksi, että eläimet saavat kaikissa jäsenvaltioissa pätevää ja riittävää hoitoa, ja että myös eläinlääkärit saavat luvan käyttää homeopaattisia lääkkeitä ja yrttilääkkeitä? (1) EYVL L 222, 24.8.1999, s. 1. (2) EYVL L 198, 22.7.1991, s. 1. Erkki Liikasen komission puolesta antama vastaus (18. huhtikuuta 2000) Neuvoston asetuksen (EY) N:o 1804/1999(1) nojalla luonnonmukaisessa maataloudessa kasvatettavat sairaat tai loukkaantuneet eläimet on hoidettava kasviperäisillä eläinlääkkeillä tai homeopaattisilla tuotteilla, mikäli näiden terapeuttinen vaikutus on todellinen ja soveltuu sekä kyseessä olevaan sairauteen että eläinlajiin. Jos näin ei ole, kemiallisesti yhdistettyjen allopaattisten lääkkeiden käyttö on sallittu eläinlääkärin vastuulla. Mistä tahansa raaka-aineesta peräisin olevien lääketuotteiden on oltava erityisten sääntöjen mukaiset, jotta ne voitaisiin saattaa markkinoille ja niitä voitaisiin käyttää, oli kyse sitten luonnonmukaisesta maataloudesta taikka tavanomaisesta kotieläintaloudesta. Direktiivin 81/851/ETY(2) 4 artiklassa säädettyjen periaatteiden mukaan eläinlääkettä ei saa jäsenvaltiossa saattaa markkinoille eikä sitä saa antaa eläimelle, ellei jäsenvaltion toimivaltainen viranomainen ole myöntänyt siihen ennakolta lupaa. Direktiivissä 92/74/ETY(3) säädetään erityisestä homeopaattisten eläinlääkkeiden yksinkertaistetusta rekisteröintimenettelystä. Tässä yksinkertaistetussa rekisteröintijärjestelmässä tuotteen tehokkuutta ei tarvitse todistaa. Mainitun direktiivin 7 artiklassa kuitenkin nimenomaan säädetään, että tätä yksinkertaistettua rekisteröintiä ei sovelleta tuotteisiin, jotka on tarkoitettu elintarvikkeita tuottaville eläimille. Yhteisön lääkelainsäädäntö ei tunne termiä fytoterapeuttinen lääke, ja toimivia yrttipohjaisia aineita sisältävät lääkkeet ovat luvanvaraisia kuten kaikki muutkin lääkkeet. Yhteisön lääkelainsäädännön mukaan sekä fytoterapeuttisille että homeopaattisille eläinlääkkeille, jotka on tarkoitettu elintarvikkeita tuottaville eläimille, on saatava lupa direktiivin 81/851/ETY säännösten mukaisesti. Tämän luvan antamiseen sovelletaan myös terapeuttisten vaikutusten todistamista koskevia säännöksiä. Näillä säännöillä pyritään takaamaan eläinlääkkeiden laatu, turvallisuus ja tehokkuus. Niitä sovelletaan kaikkiin, jotka saattavat eläinlääkkeitä markkinoille tai antavat niitä eläimille yhteisön alueella. Yhteisön lainsäädännössä kielletään sekä kasvattajia että eläinlääkäreitä käyttämästä homeopaattisia tai fytoterapeuttisia eläinlääkkeitä, ellei niille ole myönnetty lupaa direktiivin 81/851/ETY säännösten mukaisesti, mukaan luettuina terapeuttisten vaikutusten todistamista koskevat säännökset. (1) Neuvoston asetus (EY) N:o 1804/1999, annettu 19 päivänä heinäkuuta 1999, maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY) N:o 2092/91 täydentämisestä siten, että asetus käsittää myös eläintuotannon. (2) Neuvoston direktiivi 81/851/ETY, annettu 28 päivänä syyskuuta 1981, eläinlääkkeitä koskevan jäsenvaltioiden lainsäädännön lähentämisestä, EYVL L 317, 6.11.1981. (3) Neuvoston direktiivi 92/74/ETY, annettu 22 päivänä syyskuuta 1992, eläinlääkkeitä koskevien lakien, asetusten ja hallinnollisten määräysten lähentämisestä annetun direktiivin 81/851/ETY soveltamisalan laajentamisesta ja homeopaattisia eläinlääkkeitä koskevista lisäsäännöksistä, EYVL L 297, 13.10.1992.